ועדת הכספים, כנסת 16, פרוטוקול מספר 36, 2003-06-30 11:00

דני בנלולו: בוקר טוב, אני מתכבד לפתוח את הישיבה.

עידית גרינבוים: מונח לפנינו צו לעידוד השקעות הון למפעלי תיירות, שבוצע ב-19 בדצמבר 2002.

עידית גרינבוים: בהחלטת הממשלה חולקו אזורי הארץ לאזורים ולפי תחומי אזורי פיתוח – א' וב'.

עידית גרינבוים: בחוק עידוד השקעות הון יש שני מסלולים עיקריים; לעניין מפעלי תיירות ולעניין מפעלי תעשייה.

עידית גרינבוים: יש פיצול למעניקים, שחל על אזור א' וב' בלבד, ויש מסלול חלופי של הטבות מס, שחל גם על אזור א', גם על אזור ב' וגם על אזור מרכז הארץ, שנקרא אזור ג'.

עידית גרינבוים: החלטת הממשלה קבעה שחוף מרכזי יהיה אזור ג', ואושר בוועדה כספים.

עידית גרינבוים: בפרסום ברשומות פורסם בטעות כאזור פיתוח א', כך שתיקון התוספת פשוט מוחק את אזור א' לעניין אזור חוף מרכזי, ומתאים את זה להחלטת הממשלה, שאושרה לראשונה.

יעקב ליצמן: למה זה שייך לתמ"ס ולא לתיירות?

עידית גרינבוים: סעיף 40 ד לחוק עידוד השקעות הון קובע שהקביעה היא על-ידי שר האוצר ושר התמ"ס באישורו של שר התיירות, שהתקבלה, כמובן.

חיים אורון: אלה אזורים חופפים לאזורים אחרים בתעשייה או שונים?

עידית גרינבוים: כן.

עידית גרינבוים: ההגדרה של אזור פיתוח א' ושל אזור פיתוח ב', שחלה על ענייני תעשייה, חלה אוטומטית גם לגבי התיירות.

עידית גרינבוים: החלוקה עצמה היא חלוקה שונה.

סמדר אלחנני: איך יכול להיות אזור תעשייה שהוא גם אזור תיירות?

עידית גרינבוים: בצו לעידוד השקעות הון לעניין מפעלי תעשייה נקבעו קריטריונים, בהתאם להחלטת ממשלה, שקובעים מהו אזור פיתוח א' ומהו אזור פיתוח ב'.

עידית גרינבוים: אזור פיתוח א' ואזור פיתוח ב' לעניין מפעלי תעשייה הם אותם אזורים מבחינת הקריטריונים שגורמים להם להיות א' וב' גם לעניין מפעלי תיירות.

עידית גרינבוים: כלומר, החלוקה הגיאוגרפית היא שונה, אך הקריטריונים שיקבעו מהו אזור פיתוח א' ומהו אזור פיתוח ב' חל גם לעניין מפעלי תעשייה, גם לעניין מפעלי תיירות וגם לעניין מפעלים אחרים.

חיים אורון: אפשר לקבל דוגמה?

עידית גרינבוים: צו לעידוד השקעות הון (קביעת תחומי אזורי פיתוח), שזה מפעלי תעשייה; תחום אזור פיתוח א' ותחום אזור פיתוח ב' הם שניהם נקבעים לפי תנאים סוציו-אקונומיים ואשכול חברתי.

עידית גרינבוים: כלומר, תחום אזור פיתוח א', בתנאי שהוא עומד ברמה חברתית-כלכלית לפי אשכול של 1-3 לפי הפרסומים של הלשכה ושיעור אבטלה שנתי ממוצע של 10% ומעלה – זה נקרא אזור פיתוח א'.

עידית גרינבוים: בתחום אזור פיתוח ב' חייבים להתקיים שני התנאים, רק שהם שונים במספרם.

עידית גרינבוים: יש רמה חברתית-כלכלית נמוכה לפי אשכול 4 ושיעור אבטלה שנתי ממוצע של 8% ומעלה.

עידית גרינבוים: אזור פיתוח א' ואזור פיתוח ב' רלוונטי לא רק לעניין חוק לעידוד השקעות הון, גם עניין חוק חובת מכרזים מחולקים עדיין לאותם אזורים.

עידית גרינבוים: השינוי הוא בחלוקה הדמוגרפית של הארץ.

עידית גרינבוים: הבעיה שנפלה בצו, בטעות, היתה שחוף מרכזי---

חיים אורון: איזה אזור שנמצא באזור פיתוח א' בתיירות ולא נמצא בתעשייה?

עידית גרינבוים: אזור בארץ יהיה אותו אזור.

עובד קדמי: אנחנו בודקים את הפוטנציאל התיירותי, את המקום שמהווה אטרקציה תיירותית, וחבל לבזבז אזור פיתוח א', משום שמשרד האוצר אומר, שהוא נותן את התקציבים לפי אזורי הפיתוח, ואם יבזבזו את הכל לא', לא יקבלו במקום אחר.

עובד קדמי: מאחר שזה בלתי-אפשרי מבחינה תקציבית, אנו בודקים, ומדי פעם גם משנים את זה.

חיים אורון: כלומר, אם התחושה שלי היא שבתיירות זה יותר גמיש מאשר בתעשייה, אני צודק.

עובד קדמי: כן, אבל זה לא משתנה כל יום.

עידית גרינבוים: הצו הנוכחי תקף עד 2006.

עידית גרינבוים: אם נרצה לשנות את האזורים, תצטרך להתקבל החלטת ממשלה חדשה רלוונטית.

עובד קדמי: חיים אורון שאל איפה זה יכול להשתנות, ואתן דוגמה לאיפה זה השתנה מבחינת התיירות - אזור נתניה.

עובד קדמי: היא לא היתה אזור פיתוח א', ומכיוון שאמרנו שהוא אזור טוב מספיק ומפותח, אין צורך לסייע שם.

עובד קדמי: יחד עם זאת, ראינו שבשלוש או בארבע השנים האחרונות נתניה נפגעה קשה מאוד, והיה צורך לסייע.

עובד קדמי: אז אמרנו שאנו נותנים תקופת זמן של שלוש או ארבע שנים לנתניה – אזור פיתוח א'.

עובד קדמי: זה עובר החלטת ממשלה, ומקבל את אישור ועדת הכספים

חיים אורון: היה פעם ויכוח על ים המלח.

חיים אורון: שר אחד אמר שיריחו לא יהיה, ושר אחד אמר שיריחו כן יהיה, אבל מרכז ים המלח לא יהיה.

חיים אורון: היתה להם, כנראה, דעה שונה, פוליטית.

חיים אורון: איפה מחליטים על זה?

עידית גרינבוים: מבחינה פרוצדורלית צריכה להתקבל החלטת ממשלה שתהיה מקובלת הן על שר התיירות, הן על שר התמ"ס והן על שר האוצר ואישור ועדת הכספים.

עידית גרינבוים: התיקון הזה הוא באמת תיקון טכני, כי ועדת הכספים הקודמת אישרה את אזור חוף מרכזי לפי החלטת ממשלה.

עידית גרינבוים: יש פה תיקון סעיף 1, שאומר שתחומי אזור פיתוח לעניין מפעלי תיירות הם אותם תחום אזורי פיתוח לעניין מפעל תעשייה מבחינת הקריטריונים.

חיים אורון: אז איך נתניה נכנסת לאזור פיתוח א'?

חיים אורון: היא בחיים לא יכולה להיכנס לאזור פיתוח א' בתעשייה.

עובד קדמי: היא אמרה לגבי סעיף א' שהקריטריונים, לא האזורים.

יצחק הרצוג: יש סעיף שיקול דעת, זה מה שאתה אומר.

עידית גרינבוים: הקריטריונים לעניין מפעלי תעשייה והקריטריונים לעניין מפעלי תיירות מבחינת מצב סוציו-אקונומי – אבטלה ואשכול חברתי-כלכלי – הם אותם קריטריונים.

רוחמה אברהם-בלילא: אם את אומרת שהקריטריונים גם בתיירות וגם בתעשייה הם אותם קריטריונים, באותה נקודה צריכה להיות חפיפה כמעט זהה, אך על פניו החפיפה אינה זהה.

רוחמה אברהם-בלילא: איפה ההקלות שיש, למשל, בנושא של תיירות מול התעשייה?

יצחק הרצוג: רוחמה שואלת מאיפה מקור הסמכות של משרד התיירות לנהוג בשונה ביישמו את אותם קריטריונים לגבי אזורים שלא היו עומדים בקריטריונים?

יצחק הרצוג: למשל, ברור לנו שנתניה לא עומד בקריטריונים, ובכל זאת הופעל שיקול דעת.

יצחק הרצוג: שיקול דעת של הפוטנציאל התיירותי צריך להיות כתוב איפשהו.

יצחק הרצוג: הוא כתוב?

רוחמה אברהם-בלילא: ומעבר לזה, אם יש החלטת ממשלה, שרק לתחום התיירות יש הקלה הקריטריונים, למה זה לא נעשה באופן מקביל בתעשייה?

עידית גרינבוים: משרד התיירות לא משנה קריטריונים.

עידית גרינבוים: אם יש אזור או עיר שהמצב שלה השתנה או הידרדר לרעה, ורוצים לקדם אותה ולתת לה מענקים מעבר, צריכה להתקבל החלטת ממשלה בעניין בצורה ספציפית.

עידית גרינבוים: למשרד התיירות אין הסמכות לשנות את גובה המענק.

עידית גרינבוים: יש דברים שהם קבועים בחוק.

עידית גרינבוים: אם יש מצב סוציו-אוקונומי שמשתנה, משרד התיירות חושב שיש לשים דגש על עיר אחרת, צריך להביא את זה בפני הממשלה, וצריכה להתקבל החלטת ממשלה בדומה להחלטה 228, שחילקה את הארץ לאזורים.

עידית גרינבוים: רק אחרי החלטת ממשלה ורק לאחר אישור ועדת הכספים, זה אפשרי.

רוחמה אברהם-בלילא: אז אם אותו שר תיירות הוא שר חרוץ, והוא רוצה להביא עיירות כאלה או אחרות לשינוי בסיווג קריטריונים, ושר התמ"ס לא עשה את זה, אותה עיר זוכה, מצד אחד, זוכה למענקי-יתר בנושא של תיירות, ואינה זוכה להטבות בנושא של תעשייה.

רוחמה אברהם-בלילא: יש שינוי בין הנושא של תעשייה לנושא של תיירות.

עידית גרינבוים: הקריטריונים קבועים עד שנת 2006.

עידית גרינבוים: מבחינת מהו אזור פיתוח א' ומהו אזור פיתוח ב' אין שוני.

נסים דהן: אזורי הפיתוח מוכרזים על-ידי הממשלה כאזורי פיתוח.

נסים דהן: בתיירות יכול להיות שתהיה הקלה בגלל שיש עידוד תיירות במקום ספציפי, במיוחד, על-פי החלטת ממשלה והחלטת שר.

נסים דהן: את לא יכולה לעשות תיירות במקום שבו אין סיבה לעשות תיירות.

סמדר אלחנני: אני רוצה להעיר משהו עקרוני, שאני חוזרת עליו; יש פה צו, שמתקן צו קודם.

סמדר אלחנני: לפעמים אני עושה את זה.

סמדר אלחנני: צריך לקחת את הצו המקורי שאותו רוצים לתקן, ועליו לסמן את התיקונים.

סמדר אלחנני: דברים מהסוג הזה לא יחזרו על עצמם, וזאת אחת הדרכים למנוע את זה.

סמדר אלחנני: ביקשתי את המפה אותה, וזה יהיה יפה אם היא תהיה תלויה בחדר הוועדה ובחדרו של היושב-ראש.

סמדר אלחנני: חזרתי וביקשתי, ואני מזכירה את זה גם עכשיו.

סמדר אלחנני: ועניין מהותי; איך יכול להיות שאזור שהוא טוב לתיירות, הוא טוב לתעשייה?

יצחק הרצוג: אילת, למשל.

סמדר אלחנני: זה רע מאוד.

חיים אורון: ים המלח.

סמדר אלחנני: אתה מתרחץ היום בבריכת אידוי של מפעלי ים המלח, והיא תיגמר.

דני בנלולו: אנחנו מצביעים על הנוסח מ-29 ביוני.

דני בנלולו: מי בעד?

דני בנלולו: מי נגד?

דני בנלולו: אושר.

דני בנלולו: 2.

דני בנלולו: צו מס קנייה (פטור)(תיקון), התשס"ג - 2003

איריס וינברגר: מטרת התיקון בצו מס קנייה היא הקלה שמוצעת לתושבי חוץ ששהו שהות מסוימת בישראל ושינו את מעמדם.

איריס וינברגר: המטרה של הצו היא להקל עליהם ולקבוע את תקופת הזכויות שלהם כעולים החל ברגע שהם שינו את מעמדם לעולים.

איריס וינברגר: הנושא עלה פה לדיון בשבוע שעבר, ולבקשת הוועדה בדקנו את הנושא של ההתאמה של הצו הזה מול המיסוי הפרסונלי לרפורמה שהיתה במס הכנסה.

איריס וינברגר: גם אנה בדקה.

איריס וינברגר: אין בעיה מבחינת המיסוי הפרסונלי על הצו.

איריס וינברגר: היו פה הערות של חברי הוועדה בנושא של מספר השנים שתושבי חוץ שהו לפני שהם שינו את מעמדם לעולים.

איריס וינברגר: הרוב המכריע של תושבי החוץ שהתיקון הזה חל עליהם - אלה שפנו אלינו - היו לנו כעשרים פניות.

איריס וינברגר: רובם המכריע היו פה גג עד שלוש שנים, ולכן אנו לא רואים סיבה לשנות את ההצעה כמו שהיא.

איריס וינברגר: מדובר, בעצם, בכך שתושב חוץ שלא ניצל את זכויותיו כתושב חוץ, מהרגע שהוא הופך לעולה יהיו לו שלוש שנים לנצל את הזכויות כעולה.

אנה שניידר: אני רוצה להפנות אתכם למכתב שהונח על שולחני.

אנה שניידר: אני סבורה שאולי זה לא הזמן לדון בצו, כי הצו מאריך את התקופה לתושב חוץ - את האפשרות שלו ליהנות מזכויות בעיקר לגבי רכב.

אנה שניידר: ראיתי בהחלטות הממשלה בקשר לתוכנית הכלכלית, שיש כוונה לעשות רפורמה בנושא של רכב לעולים, ולכן נדמה לי שעדיף לדון בשני הנושאים יחד; כשתבוא הרפורמה הזאת, וזה צו של שר האוצר, שצריך להגיע לאישור של ועדת הכספים - כשתבוא הרפורמה הזאת יהיה מקום לדון גם בנושא שלפנינו.

יעקב ליצמן: לא כתוב מתי הרפורמה תבוא?

אנה שניידר: זה היה אמור להיות ביוני 2003.

איריס וינברגר: זה הונח על שולחן הוועדה.

בועז סופר: הטענה שלך הגיונית.

בועז סופר: אנו מדברים על הקלה מאוד מינורית למספר מאוד מצומצם של אנשים, שממתינים מספר חודשים.

בועז סופר: לא ידענו האם הממשלה תקבל את הצעתנו - בין היתר על רכב - ואנו חושבים שיש בעיות קשות עם הפטור הזה, ולכן אנו חושבים להאריך.

בועז סופר: אפשר להמתין, אך אנו מעריכים שהתחולה לא תהיה מיידית; אנו מדדברים על שלושה-ארבעה-חמישה חודשים קדימה.

בועז סופר: אנו לא רוצים בהכרח לכרוך את זה אחד בשני.

בועז סופר: מדובר פה במשהו זמני, בעשרים אנשים.

בועז סופר: הוועדה ודאי סוברת להחליט לבצע הכל יחד, ואנו חושבים שאנו רוצים להקל.

יצחק הרצוג: העמדה שמוצגת פה היא הגיונית וסבירה.

יצחק הרצוג: מדובר במצוקות הגיוניות של עולים חדשים.

יצחק הרצוג: אני מבין שיש אי-ודאות טוטאלית לגבי ישראליים חוזרים מאז החלטת הממשלה, שלא הגיעה לכאן ואני ממילא מתנגד לה בתוקף.

יצחק הרצוג: אם כך, אתם חייבים להוציא הודעה שמבהירה, שכל עוד זה לא עבר, הכל נשאר אותו דבר, כי ישראלים בארצות הברית---

בועז סופר: אנו עושים מאמצים כנים ואמיתיים להבהיר ולהעביר בכל השגרירויות והקונסוליות של ישראל ברחבי העולם, שכרגע כל עוד הוועדה - והיא הסוברנית היחידה בעולם - לא החליטה אחרת, אין שום שינוי.

בועז סופר: אני רוצה לציין, שהנחנו על שולחן הוועדה.

בועז סופר: לא החבאנו כלום.

בועז סופר: אנו משתדלים להבהיר.

סמדר אלחנני: אני חושבת שצריך לקרוא בתשומת לב את מה שכתבה היועצת המשפטית לוועדה, ומעבר לזה; כתוב פה, שמי שניצל את זה בתקופה זאת לא יוכל לנצל, כלומר לא יהיה כפל.

סמדר אלחנני: אתם יודעים איזה מעבר בירוקרטי צריך להקים כדי לפקח על זה?

איריס וינברגר: זה קיים כבר.

איריס וינברגר: עשינו הכל.

סמדר אלחנני: ממספר הטלפונים שאני מקבלת, החלטת הממשלה לבטל את הפטור, שהתקבלה במרס - נתקבלה החלטת ממשלה שלא צריכה חקיקה, אלא רק להביא את זה לוועדה.

איריס וינברגר: זה מונח על שולחן הוועדה, וכתוב בצו שהונח לגבי תושבים חוזרים.

דני בנלולו: צו הקנייה; מי בעד הצו?

דני בנלולו: מי נגד?

דני בנלולו: אושר.

דני בנלולו: תודה רבה, הישיבה נעולה.